ข้อมูลสรุป (Executive Summary)

บริษัทปูนซิเมนต์ไทย จำกัด (มหาชน) เป็นกิจการลงทุน ประกอบด้วย 5 ธุรกิจหลัก ได้แก่ เอสซีจี
เคมิคอลส์ เอสซีจี เปเปอร์ เอสซีจี ซิเมนต์ เอสซีจี ผลิตภัณฑ์ก่อสร้าง เอสซีจี ดิสทริบิวชั่น
(รายละเอียดการประกอบธุรกิจได้เปิดเผยไว้แล้วในหัวข้อ “ลักษณะการประกอบธุรกิจ”)

บริษัทมีความเสี่ยงที่สำคัญๆ ซึ่งได้เปิดเผยไว้แล้วในหัวข้อ “ปัจจัยความเสี่ยง”

ปี 2551
เศรษฐกิจโลกเข้าสู่ภาวะชะลอตัวลงมากจากหลายปัจจัยทั้งวิกฤตทางการเงินในประเทศสหรัฐอเมริกาที่ส่งผลกระทบไปยังภูมิภาคอื่นทั่วโลก
และต้นทุนพลังงานที่ผันผวน
ขณะที่เศรษฐกิจไทยประสบปัญหาเพิ่มเติมจากความตึงเครียดทางการเมือง ส่งผลต่อการส่งออก
และความเชื่อมั่นของนักลงทุนและผู้บริโภค

อย่างไรก็ตาม ด้วยการปรับตัวและการปรับปรุงประสิทธิภาพการดำเนินงานในทุกธุรกิจ
ส่งผลให้เอสซีจีมีรายได้รวม 293,230 ล้านบาท เพิ่มขึ้นจากปี 2550 ร้อยละ 10
โดยมีกำไรสุทธิก่อนรายการที่ไม่เกิดขึ้นเป็นประจำ 16,479 ล้านบาท และกำไรสุทธิ 16,771
ล้านบาท โดยในไตรมาสที่ 4 ปี 2551
เอสซีจีรับรู้ผลกระทบจากการขาดทุนจากมูลค่าสินค้าคงเหลือประมาณ 5,000 ล้านบาท
(ส่งผลให้ไตรมาสที่ 4 ปี 2551 เอสซีจีมีผลขาดทุนสุทธิ 3,480 ล้านบาท) ทั้งนี้
เมื่อพิจารณาจากผลการดำเนินงาน ฐานะทางการเงิน และสภาวะเศรษฐกิจโลก
คณะกรรมการบริษัทจึงมีมติเห็นควรเสนอที่ประชุมสามัญผู้ถือหุ้นประจำปี 2552 ในวันที่ 25 มีนาคม
2552 เพื่ออนุมัติการจ่ายเงินปันผลทั้งปีในอัตราหุ้นละ 7.50 บาท ซึ่งคิดเป็นร้อยละ 54
ของกำไรสุทธิของงบการเงินรวม โดยจ่ายเงินปันผลงวดระหว่างกาลในอัตราหุ้นละ 5.50 บาท
ไปเมื่อวันที่ 21 สิงหาคม 2551 และจะจ่ายเงินปันผลงวดสุดท้ายในอัตราหุ้นละ 2 บาท ในวันที่ 22
เมษายน 2552

ปี 2552 เศรษฐกิจโลกตลอดจนเศรษฐกิจไทยยังมีแนวโน้มชะลอตัวลงต่อเนื่อง
จากผลกระทบดังกล่าวทำให้การใช้จ่ายและการลงทุนในประเทศลดลง ดังนั้น
เอสซีจีจึงได้ปรับกลยุทธ์การดำเนินงาน
โดยมุ่งเน้นการรักษาเสถียรภาพทางการเงินและความมั่นคงขององค์กร
มากกว่าการเติบโตในระยะสั้น เพื่อฝ่าฟันวิกฤตเศรษฐกิจครั้งนี้
และกลับสู่การเติบโตอย่างยั่งยืนต่อไปในระยะยาว โดยมีแนวทางดังนี้

บริหารสภาพคล่องและเงินทุนหมุนเวียน

เอสซีจีได้ใช้กลยุทธ์การบริหารการเงินและสภาพคล่องให้มีประสิทธิภาพยิ่งขึ้นโดยบริหารเงินทุนหมุนเวียน
(Working Capital) ให้อยู่ในระดับที่เหมาะสม
ตลอดจนลดความเสี่ยงด้วยการใช้แหล่งเงินกู้ภายในประเทศในรูปแบบของหุ้นกู้ตั้งแต่วิกฤตเศรษฐกิจปี
2540 รวมทั้งได้จัดเตรียมเงินลงทุนสำหรับขยายธุรกิจตามแผนงานไว้แล้ว นอกจากนี้
ยังมุ่งลดสินค้าคงคลัง และติดตามการให้สินเชื่อการค้าอย่างใกล้ชิด

ชะลอการลงทุนโครงการใหม่

เพื่อรักษาเสถียรภาพทางการเงิน
เอสซีจีได้ยกเลิกและชะลอการลงทุนสำหรับโครงการใหม่ที่ตลาดไม่ขยายตัวตามที่คาด
สำหรับโครงการที่อยู่ระหว่างดำเนินการ และตลาดมีแนวโน้มฟื้นตัวในอนาคต
ก็เร่งให้สำเร็จตามแผนและอยู่ในงบประมาณที่เตรียมการไว้

เสริมสร้างความแข็งแกร่งของฐานตลาดในประเทศ และขยายฐานลูกค้าต่างประเทศ

เอสซีจีเร่งเสริมสร้างความเข้มแข็งของฐานการตลาดในประเทศ
โดยอาศัยความแข็งแกร่งของช่องทางการ จัดจำหน่าย และความสัมพันธ์ที่ดีกับคู่ค้า
ในขณะเดียวกันพยายามหาโอกาสขยายฐานส่งออกไปสู่ตลาดใหม่ๆ ที่ยังคงมีโอกาสขยายตัว อาทิ
ตะวันออกกลางและแอฟริกา โดยเน้นลูกค้าคุณภาพ
เพื่อขยายโอกาสทางธุรกิจและกระจายความเสี่ยง โดยอาศัยจุดแข็งการผลิตที่มีต้นทุนต่ำ
และสินค้าคุณภาพมาตรฐานโลก

พัฒนาสินค้าและบริการที่มีมูลค่าเพิ่มอย่างต่อเนื่อง

เพื่อหลีกเลี่ยงการแข่งขันด้านราคา และตอบสนองความต้องการของผู้บริโภคทั้งในปัจจุบันและอนาคต
เอสซีจียังคงนโยบายมุ่งมั่นสร้างสรรค์นวัตกรรมด้านสินค้าและบริการ
และพัฒนาเทคโนโลยีของตัวเองอย่างต่อเนื่อง
รวมทั้งให้ความสำคัญกับการจัดการทรัพย์สินทางปัญญาเพื่อเพิ่มขีดความสามารถในการแข่งขัน ทั้งนี้
เพราะเชื่อมั่นว่าในระยะยาวเอสซีจีจะได้รับประโยชน์จากนโยบายนี้
เมื่อเศรษฐกิจโลกและเศรษฐกิจไทยฟื้นตัวแล้ว

ควบคุมและลดต้นทุนด้านต่างๆ ให้ต่ำที่สุด

เอสซีจีพัฒนาเทคโนโลยีเพื่อลดต้นทุนและประหยัดพลังงาน
และลดของเสียจากการดำเนินงานอย่างไม่หยุดยั้ง โดยดำเนินการตามหลัก 3R (Reduce,
Reuse/Recycle และ Replenish) การสรรหาเชื้อเพลิงทดแทนประเภทชีวมวล
การพัฒนาระบบการจัดหาพลังงานร่วมกัน การแลกเปลี่ยนแนวปฏิบัติระหว่างกลุ่มธุรกิจในเอสซีจี
ตลอดจนรณรงค์สร้างจิตสำนึกประหยัดพลังงานและค่าใช้จ่ายในหมู่พนักงาน
มาตรการเหล่านี้โดยการร่วมมือกันทั้งเครือ จะส่งผลให้เอสซีจีมีความได้เปรียบคู่แข่งรายอื่นๆ
ทั้งในปัจจุบันและในระยะยาว

เตรียมความพร้อมให้กับพนักงานเพื่อรองรับความท้าทายทั้งในปัจจุบันและอนาคต

เอสซีจีเชื่อมั่นคุณค่าของพนักงานในทุกประเทศ
แม้ในภาวะวิกฤตก็ยังคงให้ความสำคัญกับการพัฒนาพนักงานเพื่อเพิ่มศักยภาพในการปฏิบัติงาน
และเตรียมความพร้อมรับความท้าทายและโอกาสต่างๆ ที่จะเกิดขึ้นในอนาคต
ในสภาวะที่เศรษฐกิจโลกและเศรษฐกิจไทยมีปัญหา
เอสซีจีมุ่งมั่นที่จะให้มีผลกระทบต่อพนักงานน้อยที่สุด

ใส่ใจด้านสังคมและสิ่งแวดล้อมในทุกประเทศที่ดำเนินงาน

เอสซีจีจัดกิจกรรมเพื่อสังคมในประเทศไทยและภูมิภาคอาเซียนต่อเนื่อง
โดยเฉพาะอย่างยิ่งด้านการพัฒนาศักยภาพของเยาวชนด้วยหวังว่าเยาวชนจะเป็นกำลังสำคัญในการพัฒนาประเทศ
รวมทั้งมุ่งดูแลรักษาสิ่งแวดล้อม โดยการอนุรักษ์น้ำ เพื่ออยู่ร่วมกับชุมชนอย่างยั่งยืน

แนวทางดำเนินงานดังกล่าวเป็นผลจากการบริหารความเสี่ยงขององค์กรอย่างรัดกุมทุกด้าน
โดยเฉพาะด้านการเงิน การแข่งขัน ความต้องการสินค้า การปรับตัวของต้นทุน อัตราแลกเปลี่ยน
อัตราดอกเบี้ยและสิ่งแวดล้อม จึงเชื่อมั่นได้ว่าเอสซีจีจะสามารถฝ่าฟันวิกฤตเศรษฐกิจ
มีความมั่นคงและจะเจริญเติบโตอย่างยั่งยืนต่อไปในอนาคต